Mit dr wachsende Immigration vo Jude noch Paleschtina im 19. und 20. Johrhundert hai sich im Middlere Oschde die antijüdische Gfüehl verschderkt. D Araber si zum e groosse Deil noch em Erschte Wältchrieg de Ängländer, wo über Ägypte, Paleschtina und dr Irak gherrscht hai, fiindlig gegenübergschdande und hai in de dütsche Nazi natürligi Verbündeti gseh und d Jude mit de Ängländer identifiziert. Antisemitischi und antizionistischi Motiv wärde in dr arabische Brobaganda gege d Jude, und siit 1948 gegen ä Schdaat Israel bruucht. Antisemitischi Machwärk wie "D Protokol vo de Wiise vo Zion" wärde frei in arabische Länder verchauft, antisemitischi Karikature in Ziitige veröffentligt und au in Schuelbüecher het s antisemitischs Material. Siit öbbe 2000 hai die paleschtinensische Behörde afo neui Büecher iifüehre, wo in dr Meinig vom Nathan Brown vo dr George Washington University wenig aaschdöösigs Material enthalte.[1] Aber dr arabisch Antisemitismus bliibt wiitverbreitet und isch jetzt hüfig e Beschdandeil vom Antiamerikanismus, wo vor allem in de islamische Länder sehr schdark verbreitet isch.[2]